Ekkert lát er á hernaðaraðgerðum fyrir botni Miðjarðarhafs, viku eftir að þær brutust fyrst út. Loftárásir Ísraelshers voru hinar mestu í nótt til þessa, að sögn íbúanna. Yfir 200 eru fallnir, þar af tugir barna.
Ástand fer versnandi á Gazasvæðinu eftir tugi loftárása Ísraelshers í nótt og morgun. Að minnsta kosti fjórir hafa fallið það sem af er degi, þar á meðal hátt settur herforingi. Forseti Tyrklands fer fram á að Frans Páfi blandi sér í deilu Ísraelsmanna og Palestínumanna.
Fimmtíu og fjórar orrustuþotur gerðu fyrr í dag loftárásir á tugi staða á Gazasvæðinu sem talsmaður hersins segir að séu hernaðarlega mikilvægir fyrir Hamas-samtökin og aðra hópa sem halda uppi eldflaugaárásum á Ísrael. Í einni þeirra féll hátt settur herforingi í Islamic Jihad-samtökum herskárra Palestínumanna. Alls hafa fjórir fallið í árásum dagsins, að sögn palestínsku fréttaþjónustunnar Ma'an. Fjöldi fallinna er þar með kominn í 201 á Gaza. Þar á meðal eru 58 börn og fimmtán eldri borgarar. Tjón á mannvirkjum er gífurlegt. Ísraelsmegin hafa tíu fallið, þar af eitt barn.
Eldflaugaárásir hafa haldið áfram frá Gaza yfir á þéttbýlisstaði í suðurhluta Ísraels, í grennd við landamærin. Engar fréttir hafa borist af mannfalli eða eignatjóni.
Erdogan, forseti Tyrklands, fór þess á leit í dag við Frans páfa að hann beitti sér til að stöðva það sem Erdogan sagði jafngilda fjöldamorði Ísraelsmanna á Palestínumönnum. Í símtali við páfa sagði hann að alþjóðasamfélagið ætti að sýna andúð sína á hegðun Ísraelsmanna með refsiaðgerðum. Jafnframt væru skilaboð frá páfa mikilvægt innlegg til að sameina hinn kristna heim í andstöðu sinni við framferði Ísraelsmanna.
Ekkert lát er á hernaðaraðgerðum fyrir botni Miðjarðarhafs viku eftir að þær brutust fyrst út. Loftárásir Ísraelshers voru hinar mestu í nótt til þessa að sögn íbúanna. Yfir 200 eru fallnir, þar af tugir barna.